บ๊ายบายไทเป! “เพโลซี” ขึ้นเครื่องบินต่อเกาหลีใต้ ก่อน “จีน” ซ้อมรบพรุ่งนี้
“แนนซี เพโลซี” ประธานสภาผู้แทนราษฎรสหรัฐฯ และคณะฯ ขึ้นเครื่องบิน เดินทางออกจากไต้หวันแล้ว เสร็จสิ้นการเยือนไต้หวันที่ใช้เวลาไม่ถึง 24 ชม.แต่ทำให้ความตึงเครียดกับจีนทวีขึ้นอย่างน่ากลัว
บ๊ายบายไทเป! “เพโลซี” ขึ้นเครื่องบินต่อเกาหลีใต้ ก่อน “จีน” ซ้อมรบพรุ่งนี้
3 ส.ค. 2565

สำนักข่าวต่างประเทศรายงานว่า นางแนนซี เพโลซี ประธานสภาผู้แทนราษฎรสหรัฐฯ พร้อมคณะสมาชิกรัฐสภา ขึ้นเครื่องบินกองทัพอากาศสหรัฐฯ เดินทางออกจากท่าอากาศยานไทเปซงซาน เมื่อเวลา 18:00 น. วันนี้ ( 3 ส.ค.65 ) เพื่อเดินทางต่อไปเกาหลีใต้ ตามแผนการเดินทางเยือนเอเชีย ถือเป็นการสิ้นสุดการเยือนไต้หวันโดยใช้เวลาไม่ถึง 24 ชั่วโมง ที่สร้างความตึงเครียดอย่างหนักระหว่างจีนกับสหรัฐฯ และไต้หวัน
โดยก่อนหน้านี้ นางเพโลซี กล่าวหาจีนว่า กำลังยืนขวางทางในการมีส่วนร่วมของไต้หวันในกิจการระหว่างประเทศ อีกทั้งการเดินทางมาเยือนไต้หวัน ถึงแม้ทางการจีนได้เตือนอย่างแข็งกร้าวนั้น เป็นการแสดงให้เห็นว่า รัฐบาลสหรัฐฯจะไม่ทอดทิ้งไต้หวัน ในขณะที่จีนถือว่าการมาเยือนไต้หวันของนางเพโลซี ซึ่งเป็นผู้นำอันดับ 3 ของสหรัฐฯ ถือเป็นการดูหมิ่นจีนครั้งใหญ่ เพราะไต้หวันเป็นดินแดนส่วนหนึ่งของจีน